Det er søndag formiddag. Rejsemessen i Aalborg Lufthavn er lige åbnet, og der er allerede sort af mennesker i lufthavnen. - Jeg synes, det er fantastisk. Vi åbnede officielt her klokken ti, men allerede klokken halv ti var der næsten fyldt op til alle mulige foredrag, siger lufthavnsdirektør Niels Hemmingsen. For udstillerne viser fremmødet, at danskerne lige nu er vilde med at rejse. Bravo Tours har i januar solgt 30 procent flere rejser end i januar 2019 før corona. Og hvis man sammenligner med januar 2022, så ligger salget 133 procent højere. - Det er det vildeste nogensinde. Jeg kan ikke huske, at vi i de 24 år Bravo Tours har eksisteret, har haft så travlt i en januar måned med at sælge rejser. Det er helt vanvittigt, siger administrerende direktør Peder Hornshøj fra Bravo Tours. Rejser er en klar prioritet for danskerne Den meget høje inflation har længe lagt en dæmpe danskernes købelyst. Men det gælder åbenbart ikke, når det handler om at købe rejser. -Før i tiden, hvis der var økonomisk krise eller usikkerhed, så var noget af det første man skar væk oplevelser og rejser. Det, vi kan se nu, er, at det faktisk er noget af det sidste, man vil skære væk, forklarer kommunikationschef i Spies Sofie Folden Lund og uddyber: - Man vil rigtig gerne prioritere at komme ud og rejse, og det at komme ud at opleve noget. Det er det, der står øverst på danskernes ønskeliste. Det store fremmøde har allerede fået Aalborg Lufthavn til at konkludere på fremtiden for arrangementet. - Vi havde diskussionen allerede lige efter, vi havde åbnet. Vi kommer nok til at gøre det igen til næste år, siger lufthavnsdirektør Niels Hemmingsen, Aalborg Lufthavn glad.
På trods af den økonomiske krise er nordjyder vilde med at rejse. Det fik Aalborg Lufthavn i dag at mærke dag de slog dørene op til deres første rejsemesse, som viste sig at blive et tilløbsstykke ud over alle grænser.